
ΕΒΔΟΜΑΔΑ ΚΥΠΡΙΑΚΟΥ ΘΕΑΤΡΟΥ 

ΣΤΟ ΕΘΝΙΚΟ ΘΕΑΤΡΟ ΕΛΛΑΔΑΣ

Με μεγάλη επιτυχία πραγματοποιήθηκε η «Εβδομάδα Κυπριακού Θεάτρου» στις σκηνές του Εθνικού Θεάτρου, στις 20 και 21 Σεπτεμβρίου 2022, με την παρουσίαση δύο κυπριακών παραγωγών. Η προβολή της διαρκώς εξελισσόμενης θεατρικής δραστηριότητας στην Κύπρο  και το άνοιγμα ενός δημιουργικού διαλόγου μεταξύ καλλιτεχνών αλλά και κοινού, αποτελούν τους βασικούς στόχους της «Εβδομάδας Κυπριακού Θεάτρου», η οποία αποτελεί μετεξέλιξη της «Εβδομάδας Κυπριακού Θεατρικού Έργου» στην Αθήνα. 
Η Δέσποινα Μπεμπεδέλη ερμηνεύοντας τον μονόλογο του πολυβραβευμένου Κρίστοφερ Χάμπτον Μια ζωή γερμανική, σε σκηνοθεσία Ανδρέα Αραούζου και παραγωγή του Σατιρικού Θεάτρου και της Alpha Square, καθήλωσε με τη συγκλονιστική της ερμηνεία το αθηναϊκό κοινό και απέσπασε το ζεστό και παρατεταμένο χειροκρότημα των δεκάδων θεατών που παρευρέθηκαν στην Κεντρική Σκηνή του Εθνικού Θεάτρου στις 20 Σεπτεμβρίου 2022.
Στη Σκηνή «Κατίνα Παξινού», το θέατρο ΑντίΛογος σε συνεργασία με τον σκηνοθέτη Κώστα Σιλβέστρο, παρουσίασαν στις 21 Σεπτεμβρίου 2022, το εμβληματικό έργο του Μπέκετ, Περιμένοντας τον Γκοντό, σε μια πρωτότυπη διασκευή στην κυπριακή διάλεκτο, ελληνική και τούρκικη. Οι δύο ηθοποιοί, Izel Seylani και Γιώργος Κυριάκου, χρησιμοποιώντας τη μητρική τους διάλεκτο, κατέθεσαν μέσα από την τέχνη του θεάτρου και την ίδια την παρά​σταση, μηνύματα σύμπραξης και συνύπαρξης των δύο κοινοτήτων, την ανάγκη επικοινωνίας ανάμε​σα στους Τ/κ και τους Ε/κ, σε μια παράσταση με ιδιαίτερη σημειολογία και με μια συνεχόμενη εναλλαγή συναισθημάτων, αποσπώντας το παρατεταμένο χειροκρότημα των θεατών.  
Η «Εβδομάδα Κυπριακού Θεάτρου» διοργανώθηκε από το Κυπριακό Κέντρο Διεθνούς Ινστιτούτου Θεάτρου, σε συνεργασία με το Εθνικό Θέατρο και με τη στήριξη του Υφυπουργείου Πολιτισμού της Κυπριακής Δημοκρατίας και του Μορφωτικού Γραφείου της Κυπριακής Πρεσβείας στην Αθήνα – Σπίτι της Κύπρου.
23 Σεπτεμβρίου 2022

